<classify> NAIBU Waziri wa Ujenzi, Elias Kwandikwa amewaagiza makandarasi wanaojenga barabara kwa kiwango cha changarawe kwenda mradi mkubwa wa kuzalisha umeme katika maporomoko ya Mto Rufiji Stieglers Gorge, wakamilishe kazi ifikapo mwanzoni mwa mwezi ujao, kwa kuwa hawatapewa muda wa nyongeza.Naibu Waziri ametoa agizo hilo kwa wakandarasi wanaojenga barabara hizo juzi, alipokagua barabara hizo kwa upande wa mikoa ya Morogoro na Pwani uliomfikisha eneo la Stieglers Gorge akiwa na Naibu Waziri wa Kilimo, Omary Mgumba.Mkoa wa Morogoro unashughulikia barabara ya Ubena Zomozi Ngerengere -Kisaki hadi Mtemere yenye urefu wa kilometa 178, wakati Mkoa wa Pwani ni kutoka Kibiti hadi Mtemera yenye urefu wa kilometa 170 na vipande vingine vyenye jumla ya kilometa zipatazo 40 hadi eneo la Maporomoko ya Mto Rufiji Stieglers Gorge.Kwandikwa alisema fedha za ujenzi wa barabara hizo zipo, hivyo aliwataka wakandarasi hao kuongeza kasi ya ujenzi ili kumalizika kwa kazi hizo ifikapo Oktoba 2, mwaka huu.Barabara hizi zikamilike ndani ya wiki mbili hizi na serikali haitaongeza muda kwa vile wote wakandarasi wote wamelipwa fedha za ujenzi huu, alisema Kwandikwa.Alisema kukamilishwa kwa wakati kwa ujenzi wa barabara hizo ni msimamo wa serikali ambao unalenga kuharakisha ujenzi wa bwawa la kufua umeme la Stieglers Gorge, unakwenda kama ilivyopangwa baada ya barabara kukamilishwa.Serikali imejipanga kuhakikisha uboreshaji wa barabara hizi unafanyika kwa kiwango cha ubora ili zipitike kwa ajili ya kuwezesha shughuli nyingine za mradi huu kufanyika, alisema Kwandikwa.Mbali na ujenzi wa barabara hiyo, alisema serikali tayari imetenga Sh bilioni sita kwa ajili ya kufanya ukarabati wa nyumba za kukaa watumishi wa mradi huo zilizokuwa zimejengwa eneo hilo.Mameneja wa mikoa wa Wakala wa Barabara Tanzania Tanroads Mkoa wa Morogoro, Doroth Mtenga na wa Mkoa wa Pwani, Yudas Msangi, kwa nyakati tofauti walisema barabara walizonazo zinajengwa na wakandarasi tofauti ili zikamilishwe kwa wakati na kwa ubora. Mtenga alisema wapo makandarasi sita wanaojenga barabara kutoka Ubena Zomozi Ngerengere -Kisaki Mtemere yenye urefu wa kilometa 178 itakayogharimu Sh bilioni 8.032. Kazi hiyo ilianza Julai 2, mwaka huu na inatakiwa kukamilishwa Oktoba 2, mwaka huu.Msangi alisema wapo wakandarasi saba wanaojenga barabara kwa kiwango cha changarawe kutoka Kibiti Mtemere yenye urefu wa kilometa 170, barabara ya kwenda Kituo cha Fuga cha Reli ya Tazara yenye urefu wa kilometa 5.5 na barabara ya Mtemere hadi eneo la ujenzi wa bwawa la kufua umeme la Stieglers Gorge ya urefu wa kilometa 31.5 zote kwa gharama ya jumla ya Sh bilioni 7.9.  <topic>: KITAIFA 